Pirmā un otrā jautājuma pārbaudē nav atklājies neviens apstāklis, kas varētu ietekmēt Komisijas 2011. gada 3. novembra Regulas (ES) Nr. 1178/2011, ar ko nosaka tehniskās prasības un administratīvās procedūras attiecībā uz civilās aviācijas gaisa kuģa apkalpi atbilstīgi Eiropas Parlamenta un Padomes Regulai (EK) Nr. 216/2008, I pielikuma FCL.065. punkta b) apakšpunkta spēkā esamību, ņemot vērā Eiropas Savienības Pamattiesību hartas 15. panta 1. punktu vai 21. panta 1. punktu.

Saskaņā ar šo tiesību normu pilota apliecības turētājiem pēc 65 gadu vecuma sasniegšanas nav tiesību veikt lidojumus komerciālu gaisa pārvadājumu gaisa kuģa pilota statusā. Tādējādi Regulas Nr. 1178/2011 I pielikuma FCL.065. punkta b) apakšpunktā pret 65 gadu vecumu sasniegušiem pilota apliecības turētājiem ir paredzēta mazāk labvēlīga attieksme nekā pret tiem, kas ir jaunāki par 65 gadiem. Līdz ar to ir jākonstatē, ka ar šo tiesību normu ir ieviesta atšķirīga attieksme vecuma dēļ.

Turklāt, kā ģenerāladvokāts to ir norādījis secinājumu 33. punktā, šis ierobežojums atbilst nediskriminācijas principa būtībai. Ar minēto ierobežojumu netiek apstrīdēts pats princips, ciktāl tas ierobežotā apmērā attiecas tikai uz jautājumu par ierobežojumiem veikt pilota pienākumus, lai garantētu gaisa satiksmes drošību (pēc analoģijas skat. spriedumu, 2015. gada 29. aprīlis, Léger, C‑528/13, EU:C:2015:288, 54. punkts).

Jānorāda, ka, runājot par gaisa satiksmes drošību, interpretējot Padomes 2000. gada 27. novembra Direktīvas 2000/78/EK, ar ko nosaka kopēju sistēmu vienlīdzīgai attieksmei pret nodarbinātību un profesiju (OV 2000, L 303, 16. lpp.), 2. panta 5. punktu un 4. panta 1. punktu, Tiesa atzina, ka mērķis nodrošināt gaisa satiksmes drošību ir leģitīms mērķis minēto tiesību normu izpratnē (šajā nozīmē skat. spriedumu, 2011. gada 13. septembris, Prigge u.c., C‑447/09, EU:C:2011:573, 58. un 69. punkts). Šādos apstākļos ir jākonstatē, ka mērķis izveidot un uzturēt vienādi augstu civilās aviācijas drošības līmeni Eiropā ir vispārējo interešu mērķis.

Turklāt ir jāmin, ka, vispirms norādot, ka ir būtiski, lai komerciālu gaisa pārvadājumu lidmašīnas pilotam būtu noteiktas fiziskās spējas, jo fiziskām nepilnībām šajā profesijā var būt nopietnas sekas, Tiesa konstatēja, ka nevar noliegt, ka šīs spējas ar vecumu samazinās (šajā nozīmē skat. spriedumu, 2011. gada 13. septembris, Prigge u.c., C‑447/09, EU:C:2011:573, 67. punkts). Tādējādi, ciktāl Regulas Nr. 1178/2011 I pielikuma FLC.065. punkta b) apakšpunkta noteikumi ļauj izslēgt, ka minēto fizisko spēju samazināšanās pēc 65 gadu vecuma nav nelaimes gadījumu avots, tie spēj nodrošināt izvirzītā vispārējo interešu mērķa sasniegšanu. Tādējādi aizliegums 65 gadu vecumu sasniegušiem pilota apliecības turētajiem veikt lidojumus komerciālu gaisa pārvadājumu gaisa kuģa pilota statusā ir atbilstošs līdzeklis, lai uzturētu pienācīgu civilās aviācijas drošības līmeni Eiropā.

Šādos apstākļos nešķiet nesaprātīgi, ka Savienības likumdevējs, ņemot vērā cilvēcisko faktoru nozīmi civilās aviācijas jomā, kā arī progresīvu to fizisko spēju samazināšanos gadu gaitā, kas ir vajadzīgas, lai veiktu pilota darbu, uzskata par vajadzīgu noteikt vecuma robežu, līdz kādai var veikt lidojumus komerciālu gaisa pārvadājumu gaisa kuģa pilota statusā, lai uzturētu atbilstošu civilās aviācijas drošības līmeni Eiropā. Šādos apstākļos ir jākonstatē, ka aizliegums 65 gadu vecumu sasniegušiem pilota apliecības turētajiem veikt lidojumus komerciālu gaisa pārvadājumu pilota statusā nepārsniedz to, kas ir vajadzīgs, lai sasniegtu izvirzīto vispārējo interešu mērķi. No iepriekš izklāstītā izriet, ka atšķirīga attieksme vecuma dēļ, kas ir ieviesta ar Regulas Nr. 1178/2011 I pielikuma FCL.065. punkta b) apakšpunktu, atbilst Hartas 21. panta 1. punktam.

Turklāt visi šī sprieduma 53.–68. punktā paustie apsvērumi ļauj secināt, ka, izstrādājot noteikumu, kura spēkā esamība ir apstrīdēta, Savienības likumdevējs ir līdzsvarojis, pirmkārt, obligātās gaisa satiksmes drošības prasības un, otrkārt, par 65 gadiem vecāku pilota apliecības turētāju individuālās tiesības strādāt un iesaistīties brīvi izraudzītā profesijā tādā veidā, ko nevar uzskatīt par nesamērīgu salīdzinājumā ar izvirzīto mērķi. Tādējādi aizliegums 65 gadu vecumu sasniegušiem pilota apliecības turētajiem veikt lidojumus komerciālu gaisa pārvadājumu gaisa kuģa pilota statusā, kas ir paredzēts Regulas Nr. 1178/2011 I pielikuma FCL.065. punkta b) apakšpunktā, atbilst Hartas 15. panta 1. punktam.

(skat. 32.‑34., 38., 42., 43., 46., 47., 52., 56., 68., 69. un 78.‑80. punktu un rezolutīvās daļas 1) punktu)